P. Hrušovský, podpredseda NR SR: (2002-06-27):
M. Ftáčnik, poslanec: Vážený pán podpredseda, vážené kolegyne a kolegovia, dovoľte mi predniesť jeden procedurálny návrh a jednu poznámku k už prednesenému pozmeňujúcemu návrhu k zákonu, ktorý bol teraz znovu otvorený z hľadiska rozpravy. Chcem navrhnúť, aby sme osobitne hlasovali o bode 2 spoločnej správy, v ktorom sa rieši predaj pohľadávok zdravotných poisťovní a postupovanie pohľadávok tretím osobám. Myslím si, že ten návrh, ktorý gestorský výbor odporúča prijať, by sme prijať nemali, pretože ten návrh zakladá možnosť riešiť situáciu podobne ako v Sociálnej poisťovni, kde sú výrazne negatívne skúsenosti z tohto procesu. To znamená, za veľmi nízku cenu sa predávajú pohľadávky, ktoré majú akú-takú bonitu, to znamená, výsledný efekt celej akcie aspoň v Sociálnej poisťovni bol vzhľadom na administratívne náklady mínusový a nie plusový. To znamená, z týchto skúsenosti by sme sa mali poučiť a neotvárať priestor na postupovanie pohľadávok tretím osobám vo Všeobecnej zdravotnej poisťovni. Nie je riešená pri tomto návrhu otázka konfliktu záujmov, teda možného prepojenia dlžníkov a nových veriteľov, čo by podľa všetkého malo byť, aby tu nedochádzalo k nejakým problematickým konaniam. A táto možnosť predávať pohľadávky zdravotnej poisťovne je z istého pohľadu raritou v právnom systéme aspoň z hľadiska členských štátov Európskej únie. Z tohto pohľadu navrhujem, aby sa o tomto bode hlasovalo osobitne, a odporúčam, alebo snažím sa vás presvedčiť o tom, aby tento bod nebol prijatý, resp. schválený v predloženej novele. Po druhé by som sa rád vyjadril k návrhu, ktorý predniesol pán poslanec Tuchyňa, a to je návrh na zníženie prerozdelenia zo 100 % na 85 %. Je to jeho prvý pozmeňujúci návrh. Ten návrh z môjho pohľadu vychádza z úzkeho záujmu jednej jedinej zdravotnej poisťovne a to je Spoločná zdravotná poisťovňa a odôvodňuje veci tak, ako keby chyba bola v systéme, ale problémy so systémom prerozdelenie má iba jedna poisťovňa, to znamená, asi nie je chyba v systéme, ale v tejto konkrétnej poisťovni. Ak by sme schválili tento návrh, uberieme zdroje Všeobecnej zdravotnej poisťovni zhruba vo výške 1 mld. Sk. A upozorňujem, že Všeobecná zdravotná poisťovňa, to je tá poisťovňa, v ktorej sú najmä neaktívni poistenci, tí, za ktorých platí štát, to znamená starší občania, sú tam deti, resp. študujúci. A tu by sme vlastne zredukovali výkony zhruba o 10 %. Myslím si, že tento návrh by sme nemali prijať, pretože už sa niekoľkokrát experimentovalo za uplynulých 5 alebo 7 rokov s návrhom na výšku prerozdelenia a zdá sa, že predsa len najspravodlivejší systém je ten, ak sa prerozdeľuje všetko. To znamená, všetky platby sa dajú na jedno miesto a prerozdeľujú sa systémom, ktorý vyhovuje všetkých rovnako, resp. všetkých rovnako nevyhovuje. To, že protestuje Spoločná zdravotná poisťovňa, ktorá má vysoko bonitných poistencov, to znamená poistencov, ktorí sú ekonomicky aktívni, majú pomerne vysoké príjmy, je celkom prirodzene z pohľadu tejto poisťovne, ale z pohľadu systému ako takého to prirodzené a odôvodnené nie je. Považujem tento návrh za úzko rezortný alebo lokálny a myslím si, že parlament by ho nemal schváliť. Doterajšie skúsenosti s tým, ako funguje ten prerozdeľovací mechanizmus, ukazujú, že by sa bolo treba zamyslieť nad tým, prečo systém je nedostatočne dotovaný zo strany štátu. Odvádzať pozornosť do prerozdeľovacieho mechanizmu a nediskutovať o tom, koľko má platiť štát a či má platiť v plnej výške, alebo nemá platiť v plnej výške, to je problém, ktorý sa zakrýva konfrontáciou medzi jednotlivými poisťovňami, ale nediskutuje sa o tom, aké platby štátu v tomto smere sú. Navyše treba povedať, že zmeniť veci v priebehu tohto roku, teda na rok 2002, nie je možné, ani prijateľné, pretože sú veci kalkulované, sú uzavreté zmluvy a do tohto by sme zasiahli návrhom, ktorý skutočne vychádza len zo záujmov jednej jedinej poisťovne. Ak budeme brať do úvahy len záujmy Spoločnej zdravotnej poisťovne a nebudeme pozerať na 3,7 mil. poistencov Všeobecnej zdravotnej poisťovne, myslím si, že to bude krátkozraký krok, ktorý tento parlament jednoducho nemôže urobiť. Odporúčam, aby sme návrh pána poslanca Tuchyňu na zníženie prerozdelenia neschválili. Ďakujem veľmi pekne za pozornosť.